(ສພຊ) ໃນຕອນເຊົ້າຂອງວັນທີ 28 ມັງກອນ 2022 ທີ່ໂຮງຮຽນມັດທະຍົມສົມບູນດົງບັງ, ສະຫາຍ ສຈ.ປອ. ຈະເລີນ ເຍຍປາວເຮີ ກໍາມະການສູນກາງພັກ, ຮອງປະທານສະພາແຫ່ງຊາດ ທັງເປັນປະທານສະມາຄົມມິດຕະພາບ ລາວ–ກູບາ ແລະ ສະຫາຍ ປາໂບຣ ແອນໂທນີໂອ ໂຣດິເກດສ ວິດໍ Pablo Antonio Rodriguez Vidal ເອກອັກຄະລັດຖະທູດວິສາມັນຜູ້ມີອໍານາດເຕັມ ແຫ່ງ ສ.ກູບາ ປະຈໍາ ສປປລາວ; ຕາງໜ້າຄະນະພົວພັນຕ່າງປະເທດສູນກາງພັກ, ອົງການປົກຄອງນະຄອນຫລວງວຽງຈັນ ແລະອົງການປົກຄອງເມືອງໄຊທານີ ພ້ອມດ້ວຍບັນສະຫາຍຄະນະບໍລິຫານງານແລະ ສະມາຊິກສະມາຄົມມິດຕະພາບລາວ–ກູບາ, ຄູອາຈານ, ນັກຮຽນ ແລະອົງການປົກຄອງບ້ານ ໄດ້ເຂົ້າຮ່ວມພິທີວາງກະຕ່າດອກໄມ້ຕໍ່ໜ້າຮູບປັ້ນຂອງສະຫາຍ ໂຮເຊ ມາກຕີ ເປເຮັສ ວິລະຊົນແຫ່ງຊາດ ແຫ່ງ ສ.ກູບາ ເນື່ອງໃນວັນຄ້າຍວັນເກີດຄົບຮອບ 169 ປີ (28/1/1853-28/1/2022).
ການວາງກະຕ່າດອກໄມ້ຄັ້ງນີ້ ເພື່ອເປັນການລະນຶກເຖິງຄຸນງາມຄວາມດີຂອງສະຫາຍ ໂຮເຊ ມາກຕີ ເປເຣັສ ທີ່ມີຕໍ່ພາລະກິດປະຕິດວັດກູບາກໍຄືພັກກອມມູນິດກູບາ ທັງເປັນສັນຍາລັກແຫ່ງການພົວພັນມິດຕະພາບແລະ ການຮ່ວມມືທີ່ມີມູນເຊື້ອອັນດີງາມ ລະຫວ່າງສອງພັກ, ສອງລັດ ແລະປະຊາຊົນສອງຊາດລາວ ແລະ ກູບາ ກໍຄືລະຫວ່າງສອງສະມາຄົມມິດຕະພາບລາວ–ກູບາ ແລະ ກູບາ–ລາວ; ເພື່ອໃຫ້ນັກຮຽນ–ນັກສຶກສາ ແລະປະຊາຊົນລາວ ໄດ້ຮັບຮູ້ ແລະ ເຂົ້າໃຈເຖິງປະຫວັດສາດແຫ່ງການຕໍ່ສູ້ປະຕິວັດອັນກ້າແກ່ນ, ຄວາມສາມັກຄີເປັນຈິດໜຶ່ງໃຈດຽວຂອງປະຊາ ຊົນກູບາ ທີ່ຢູ່ອ້ອມຂ້າງພັກກອມມູນິດກູບາ ທັງເປັນໂອກາດຮຽນຮູ້ກ່ຽວກັບຊີວິດແລະ ວິລະກໍາປະຕິວັດຂອງສະຫາຍ ໂຮເຊ ມາກຕີ ເປເຣັສ.
(ພາບ ແລະ ຂ່າວ: ສອນສັກ ວັນວິໄຊ)